ངོས་རང་ན་གཞོན་གྱི་དུས་སུ་བོད་གཞུང་གི་ཆབ་སྲིད་ཀྱི་འགན་ཁུར་མ་བླང་ཀ་མེད་བྱུང་བའི་སྐབས་སུའང་བོད་དུ་གཞི་རྩའི་འགྱུར་བ་གཏོང་འགོ་བཙུགས་ཀྱང་སྟབས་མ་ལེགས་པ་ཞིག་ལ་ཆབ་སྲིད་ཀྱི་འགྱུར་ལྡོག་ཆེན་པོའི་དབང་གིས་འགྱུར་བ་དེ་རྣམས་ལག་བསྟར་མ་ཐུབ།འོན་ཀྱང་སྐྱབས་བཅོལ་བྱོལ་དུ་འབྱོར་འཕྲལ་བཙན་བྱོལ་བོད་མིའི་ཆབ་སྲིད་ཀྱི་རང་བཞིན་དེང་རབས་ཀྱི་མང་གཙོའི་ལམ་དུ་བསྒྱུར་ནས་མང་ཚོགས་ཀྱི་འོས་འདེམས་བྱས་པའི་གྲོས་ཚོགས་ཀྱིས་བཙན་བྱོལ་བོད་མིའི་བཅའ་ཁྲིམས་གཏན་ལ་ཕབས་ཏེ་ད་ཆ་ཁྲིམས་ཀྱི་དབང་བསྒྱུར་འོག་འགྲོ་བཞིན་པ་དང་།ཆབ་སྲིད་ཀྱི་འགོ་ཁྲིད་ཀྱང་ལོ་ལྔ་རེའི་ལས་རྒྱུན་ཆེད་མང་ཚོགས་ནས་ཐད་ཀར་འོས་འདེམས་བྱེད་བཞིན་པ་བཅས་ཀུན་གྱི་གཟིགས་ཡུལ་དུ་ཡོད་བཞིན་པ་དེ་ཡིན།དེ་བཞིན་དུ་ང་ཚོས་བཙན་བྱོལ་དུ་བོད་ཀྱི་ཆོས་དང་ལེགས་བྱང་གི་ཆ་ཤས་གལ་ཆེ་བ་མང་པོ་ཞིག་མི་ཉམས་གོང་འཕེལ་ཐོག་ལག་ལེན་དུ་བསྟར་ཐུབ་པ་བྱུང་ཡོད།དེ་ཡང་གཙོ་བོ་རྒྱ་གར་གཞུང་དང་མི་མང་གི་བཀའ་དྲིན་ལ་བརྟེན་ནས་བྱུང་བ་ཡིན།